Istanbulul a fost plasat în stare de asediu și forțele de ordine au blocat centrul orașului, după ce mii de persoane au încercat să ajungă în Piața Taksim pentru a sărbători 1 Mai, Ziua Internațională a Muncii. Poliția a arestat câteva zeci de persoane, în timpul ciocnirilor cu cei care au încercat să intre în Piața Taksim, locul tradițional pentru proteste din această metropolă.
Poliția a instalat la începutul zilei o baricadă masivă pentru a împiedica accesul protestatarilor în piața principală a orașului, Piața Taksim, iar cei care au încercat să treacă prin ea au fost întâmpinați cu gaze lacrimogene și gloanțe de cauciuc.
Autoritățile au desemnat anterior 40 de zone din oraș pentru protestele de 1 Mai din acest an.
Interdicția privind mitingurile de 1 Mai din Piața Taksim datează din 2013, când Parcul Gezi din Taksim a devenit epicentrul protestelor antiguvernamentale la nivel național.
Mai multe ciocniri au avut loc în diferite puncte din Istanbul, între poliție și activiști de stânga, care încercau să ajungă la protest.
42.000 de polițiști sunt dispuși în oraș. De pe malurile Bosforului până la peninsula istorică Sultanhamet şi palatul Topkapî, bariere metalice barează orice trecere.
Pentru a descuraja participarea la proteste, președintele Erdogan a avertizat marți seara că organizații teroriste vor să se folosească de 1 Mai
Marți seară, Recep Erdogan a avut un discurs destul de controversat. El a denunţat „organizaţiile teroriste care vor să facă din 1 Mai un instrument de propagandă’, şi a avertizat sindicatele şi partidele în legătură cu ‘orice acţiune care ar strica atmosfera de 1 Mai”.
O altă adunare, convocată în faţa primăriei de primarul Ekrem Imamoglu – recent reales – şi de partidul său CHP, a fost şi ea împiedicată să avanseze. Vorbind alături de primar, preşedintele CHP, principalul partid de opoziţie, a declarat că „ne vom continua eforturile până când Piaţa Taksim va fi liberă”. ‘Taksim le aparţine muncitorilor”, a declarat el.
„Aceşti muncitori nu sunt inamicii voştri. Singura noastră dorinţă este ca această zi să fie celebrată ca o sărbătoare. Nu dorim conflict”, li s-a adresat el poliţiştilor.
Situația e tensionată în Turcia, unde este inflație mare, iar oamenii acuză că nu mai pot face față prețurilor mari. Ei acuză administrația Erdogan că nu a făcut suficient ca să protejeze păturile vulnerabile în fața problemelor economice.
În acest context, riscul ca aceste manifestații să degenereze în violențe și mai mari este crescut.
****